钦定古今图书集成/明伦汇编/官常典/第077卷 > 河间公齐
## 钦定古今图书集成/明伦汇编/官常典/第077卷 > 河间公齐

按《魏书》本传：“河间公齐，烈帝之元孙也。少雄杰魁岸，
世祖爱其勇壮，引侍左右。从征赫连昌，世祖马蹶，贼
众逼帝，齐以身蔽捍，决死击贼，贼乃退，世祖得上马。
是日微齐，世祖几至危殆。世祖以微服入其城，齐固
谏不许，乃与数人从世祖入城内。既觉，诸门悉闭，世
祖及齐等因入其宫中，得妇人裙，系之槊上，世祖乘”
而上，因此得拔，齐有力焉。赐爵浮阳侯。从征和龙，以
功拜尚书，进爵为公。后与新兴王俊讨秃发保周，坐
事免官爵。刘义隆将裴方明陷仇池，世祖复授齐前
将军，与建兴公古弼讨之，遂克仇池，威振羌氐。复赐
爵河间公，与武都王杨保宗对镇骆谷。时保宗弟文
德说保宗“闭险自固有期矣。”秦州主簿边因知之，密
告齐。齐晨诣保宗，呼曰：“古弼至”，欲宣诏。保宗出，齐叱
左右扶保宗上马，驰驲送台。诸氐遂推文德为主，求
援于刘义隆。义隆遣将房亮之、苻昭、啖龙等率众助
文德。齐击斩杀龙，擒亮之，氐遂平。以功拜内都大官。
卒，谥曰敬。长子陵袭爵。陵性抗直，天安初，为乙浑所
害。